टारगेट ओलंपिक पोडियम योजना: केंद्र सरकार ने टारगेट ओलंपिक पोडियम स्कीम (TOPS) शुरू की है. इस योजना में खिलाड़ियों के चयन और प्रशिक्षण की जिम्मेदारी पूर्व खिलाड़ियों और लंबे समय से खेल प्रशासन से जुड़े लोगों को दी गई है. इस योजना को लागू करने के लिए आठ सदस्यीय पैनल का भी गठन किया गया है. यह योजना वर्ष 2020 तक आयोजित होने वाले सभी महत्वपूर्ण खेल आयोजनों तक लागू रहेगी. आठ सदस्यीय पैनल विभिन्न खेलों के 75 से 100 खिलाड़ियों के पूल का चयन करेगा. चयनित खिलाड़ियों को अगले दो ओलंपिक खेलों में 25 से 30 मेडल जीतने के लक्ष्य के साथ प्रशिक्षित किया जाएगा. इस योजना के अंतर्गत सबसे ज्यादा ध्यान एथलेटिक्स, बैडमिंटन, कुश्ती, मुक्केबाजी और निशानेबाजी के साथ-साथ उन खेलों पर भी होगा जिनमें भारतीय खिलाड़ियों के पदक जीतने की सबसे ज्यादा संभावनाएं हैं.